Jeg har en god nyhed og en dårlig nyhed til dig. Den gode nyhed er, at du har en super gavmild, generøs, pligtopfyldende, omsorgsfuld og helt sikkert dejlig søn. Den dårlige nyhed er så, at du også har en søn, der ikke har lært at sige fra og som måske er let at udnytte. Alt det gode beholder vi – og det dårlige laver vi om på. Og det kan man kun, hvis han får lov at lære af sine erfaringer. Jeg synes ikke, du skal ringe til pigens mor eller dække din søns tab økonomisk. Jeg synes, du skal tale med ham om, hvordan han en anden gang skal sige fra i tide og ikke blive taget ved næsen. Han har jo selv truffet en beslutning om at køre begges økonomi. Det er hans valg at bruge sine penge på den måde, og nu har han desværre set bagsiden af at være for god af sig. Næste gang, han flytter sammen med en pige, vil han forhåbentlig være mere opmærksom, og du kan give ham redskaberne til at lave ordentlige aftaler og få ting skrevet ned, når han skal i et forhold igen. Det gør sommetider ondt at blive klogere. Du kan selvfølgelig støtte ham med lidt ekstra penge, hvis han er helt på spanden, og fortæl ham endelig, at alle brænder nallerne indimellem og får stolet for meget på andre. Det er absolut ikke bare ham, der er havnet i sådan en situation, det er vi mange, der har prøvet. Han må op på hesten igen. Støttes og favnes og lære af det, han har oplevet. Måske vil han selv kæmpe videre for at få sine penge. Hvis han vil, er det sejt, og så kan du snakke med ham om, hvordan han kan gøre det, men jeg synes ikke, du skal gøre det for ham.